АҞӘА, цәыббра 25 – Sputnik. Аԥсны Аҩнуҵҟатәи аусқәа рминистрра анаркотикқәа реикәыршара ахылаԥшраз Аусбарҭа аусзуҩцәа аметадон Аԥсныҟа аара ԥыркит, аҭиҩцәа аанкылоуп ҳәа аанацҳауеит Аԥсны ААР апресс-маҵзура.
Имҩаԥгаз аоперациа иалнаршеит аметадон рацәа ареспубликахь алагалара аԥырҟәҟәаара.
"Аексперт-криминалистикатә центр аҿы иҭырҵааз амаҭәашьар акапан 350 грамм рҟынӡа инаӡоит. Ахәԥса 14 миллион мааҭ артәоит", - азгәарҭеит апресс-маҵзураҿы.
Аԥсны Аҩнуҵҟатәи аусқәа рминистрра Анаркотикқәа реикәыршара ахылаԥшраз аусбарҭа аиҳабы Асҭамыр Ԥачалиа еиҭеиҳәеит анаркотикҭиҩцәа раанкылашьа шыҟалаз.
Аусбарҭа аусзуҩцәа еилыркааит ареспубликаҿы даҽа каналк аусура ишалагаз. Анаркотик зхы иазырхәо иара "ацыгантә" ҳәа иашьҭан. Анаркотик аҭиҩцәа аметадон рыладырҵәон аҵәахырҭа ҭыԥқәа рыцхыраарала. Аиҳарак иалыркаауан ашколқәа рааигәара иҟоу адәқәеи, уаҩ дызхым ахыбрақәеи, афонартә шьаҟақәеи.
Аиҳарак дара "аус руан" Афон ҿыц. Иара убасгьы аҵәахқәа шьҭарҵон Аҟәа араион аҿы.
Анаркотикқәа зтәу ҳәа ишьоу Артур Никитини аҵәахқәа шьҭазҵоз Роман Сачкои аанкылан цәыббра 17 рзы Алада Ешыра 38 шықәса зхыҵуаз Сурам Кәакәасқьыр данааныркыла ашьҭахь. Уи иҩнаҿы имҩаԥгаз аимдара аан иԥшаан аметадон злаԥсаз афольгатә еилаҳәарақәа 19. Иара ишиҳәаз ала, анаркотикқәа аҵәахҭыԥқәа рҿы изышьҭарҵон.
"Абри ашьҭахь азинхьчаҩцәа аус адырулеит аоперативтә информациа. Адырҩаҽныҵәҟьа иаанкылахеит Артур Никитини Роман Сачкои. Анаркотикатә еилаҳәарақәа рыдбалан Сачкогьы Никитингьы. Анаркотикқәа реиҳарак рмашьынаҿы иҵәахын", - ҳәа иҳәоит Аԥсны Аҩнуҵҟатәи аусқәа рминистрра Анаркотикқәа реикәыршара ахылаԥшраз аусбарҭа аиҳабы Асҭамыр Ԥачалиа
Абри ашьҭахьтәи аоперативтә уснагӡатәқәа раан Сачкои Никитини ирымхын уаанӡа ирҵәаххьаз 54 грамм анаркотикатә маҭәашьар.
Ростов-на-Дону аҟынтәи анаркотикқәа рыҭиҩцәа Афон ҿыц алырхит, избанзар аԥхынтә сезон аан аԥсшьаҩцәа аҽрыларҩашьара мариоуп.
Артур Никитини Роман Сачкои аанкылоуп. Дара рганахьала аусҭҵаара хацыркуп. Ашьаусҭҵааратә оперативтә уснагӡатәқәа ирыцҵоуп.